AARHUS: Det har været længe undervejs, men nu er forslaget til lokalplan for en omdannelse af det gamle IBM ved Tranekærvej og Vikærsvej i Vejlby til et boligområde klar.

Forslaget lægger op til et boligområde med 500-560 boliger, hvoraf omkring 300 bliver ungdoms- og kollegieboliger og resten familieegnede boliger.

Udover nybyggeri er planen at omdanne de tre eksisterende, lange og krummede kontorbygninger til kollegie- og ungdomsboliger.

Vest for dem er det planen, at der kan bygges seks bygninger i to-fire etager med ungdomsboliger foruden et fælleshus op mod Risskov Gymnasiums parkeringsarealer.

Mod Vikærsvej kan der i to forskudte rækker bygges boliger i tre-fire etager, mens der op mod hjørnet af Vikærsvej og Vejlbygade bliver plads til lejligheder og byhuse i to-tre etager.

Bag projekterne står Kollegiekontoret, Thye Entreprise og Boligforeningen af 10. marts 1943.